กนง.คงดอกเบี้ยที่3%หนุนศก.ฟื้นต่อเนื่อง
กนง.ประกาศคงดอกเบี้ยนโยบายไว้ที่ 3% หนุนการฟื้นตัวให้ต่อเนื่อง ชี้ภาวะเงินเฟ้อยังไม่มีสัญญาณจะก่อปัญหาต่อเศรษฐกิจในปัจจุบัน พร้อมปรับคาดการณ์ใหม่ 11 พ.ค.นี้
2 พ.ค. 2555

กนง.ประกาศคงดอกเบี้ยนโยบายไว้ที่ 3% หนุนการฟื้นตัวให้ต่อเนื่อง ชี้ภาวะเงินเฟ้อยังไม่มีสัญญาณจะก่อปัญหาต่อเศรษฐกิจในปัจจุบัน พร้อมปรับคาดการณ์ใหม่ 11 พ.ค.นี้
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) ในฐานะเลขานุการ คณะกรรมการนโยบายการเงิน (กนง.) กล่าวว่า ที่ประชุมกนง. มีมติเป็นเอกฉันท์ให้คงอัตราดอกเบี้ยนโยบายไว้ที่ระดับ 3.0% ต่อปี เนื่องจากเห็นว่าอัตราดอกเบี้ยนโยบายที่ผ่อนคลายลงในช่วงที่ผ่านมามีส่วนช่วยฟื้นฟูความเชื่อมั่นของภาคเอกชน ทำให้เศรษฐกิจฟื้นตัวได้อย่างน่าพอใจและเร็วกว่าที่คาด แต่เศรษฐกิจก็ยังมีความเสี่ยงอยู่บ้าง จากปัจจัยในต่างประเทศ ส่วนภาวะเงินเฟ้อยังอยู่ในระดับที่จัดการได้
“กนง.จึงเห็นว่าอัตราดอกเบี้ยนโยบายในปัจจุบัน ยังเป็นระดับที่เหมาะสมในการสนับสนุนการฟื้นตัวของเศรษฐกิจอย่างต่อเนื่อง ให้เข้าสู่ภาวะปกติ และสอดคล้องกับการรักษาเงินเฟ้อในกรอบเป้าหมาย ตอนนี้แม้เงินเฟ้อจะเร่งขึ้นแต่ก็ยังอยู่ในกรอบ ยังไม่มีสัญญาณว่าจะก่อให้เกิดปัญหาต่อเสถียรภาพทางเศรษฐกิจ” นายไพบูลย์กล่าว
นายไพบูลย์ กล่าวว่า เศรษฐกิจไทยในไตรมาสที่ 1 ฟื้นตัวเร็วกว่าที่คาด จากการฟื้นตัวของภาคการผลิตในภาพรวที่เดิมคาดว่าจะฟื้นได้ในไตรมาส 3 ที่จากข้อมูลล่าสุดที่ออกมาน่าจะกลับมาเป็นปกติได้ในปลายไตรมาสที่ 2 นี้ อย่างไรก็ตาม ในวันที่ 11 พ.ค.ที่จะถึงนี้ ธปท.จะมีการทบทวนตัวเลขการประมาณการเติบโตทางเศรษฐกิจ (จีดีพี) อีกครั้ง คาดว่าจะปรับในทิศทางที่ดีขึ้นตามแนวโน้มเศรษฐกิจที่ดีขึ้น



นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.)